b'\n_START_ARTICLE_\nCharlotte Fischer\n_START_PARAGRAPH_\nCharlotte Fischer (f\xc3\xb8dt 3. juli 1963) er direkt\xc3\xb8r for Dansk Affaldsforening. Hun har tidligere v\xc3\xa6ret kommunikationschef og politiker. Som politiker var hun medlem af Folketinget fra 8. februar 2005 - 24. oktober 2007, valgt for Det Radikale Venstre i S\xc3\xb8ndre Storkreds. Hun var partiets bolig- og sundhedsordf\xc3\xb8rer._NEWLINE_Fra 2010 - 2018 var hun medlem af regionsr\xc3\xa5det i Region Hovedstaden. Fischer fik 12.015 stemmer ved valget i 2013._NEWLINE_Hun er cand.mag. i fransk, samfundsfag og retorik fra K\xc3\xb8benhavns Universitet i 1990. Fra 1999-2005 var hun ansat som kommunikationschef i Amtsr\xc3\xa5dsforeningen, og fra 1997 til 1999 var hun Christiansborg-redakt\xc3\xb8r for den radikale presse \xe2\x80\x93 Skive Folkeblad og Holb\xc3\xa6k Amts Venstreblad. Fra 1995 til 1997 arbejdede Fischer som pressesekret\xc3\xa6r for Det Radikale Venstre og inden det var hun fuldm\xc3\xa6gtig i KLs EU-kontor i Bruxelles._NEWLINE_Charlotte Fischer har arbejdet som kommunikationsdirekt\xc3\xb8r i Forsikring & Pension, fra 2016-18 var hun chef for t\xc3\xa6nketanken Concito, og siden 2018 har hun v\xc3\xa6ret direkt\xc3\xb8r for Dansk Affaldsforening.'